搬龍門

搬龍門呢句嘢源自英國，字面上解係指喺啲有龍門嘅運動入面場波打打吓改變個龍門嘅位置，會噉做嘅通常係技不如人輸緊嗰一方－喺呢個情況入面，因為輸緊而搬龍門嗰一方出緊矛招，等自己表面上好似冇輸到噉。而喺哲學上，「搬龍門」俾哲學家攞咗嚟指一種非形式謬論，指緊啲講緊謬論嘅人喺討論中途改變對對方嘅要求，等自己望落好似冇輸到噉。

謬論 

哲學上係噉樣形容搬龍門謬論嘅：提出咗某個主張嘅人喺場討論當中傾傾吓突然間改變對對方嘅要求，仲要扮到對方因為滿足唔到嗰個新要求就等如滿足唔到個舊要求噉；通常噉係因為個對方提出咗啲好強嘅理據，俾人睇到原先嗰個主張係唔真確唔合理嘅，於是提出嗰個主張嘅人會提出第個主張，對方處理唔到個新主張就扮到好似個舊主張係啱嘅噉－但係事實上，個舊主張都仲係唔真確唔合理嘅。就好似技不如人踢踢吓波俾人入咗，跟手唔係認衰，而係將個龍門搬走，仲指住對手話對手冇入波。

例子
A 君：我認為進化論係錯嘅，因為佢根本冇證冇據。
B 君：查實呢，進化論有好多證據，例如係科學家掘到啲始祖鳥嘅化石同似現代雀鳥嘅化石出嚟，仲有...
A 君：超，佢揾到始祖鳥化石同似現代雀鳥嘅化石之嘛，但係又冇親眼睇過嗰啲生物，所以進化論根本冇證據支撐。
B 君：你噉即係搬緊龍門啫。

喺呢場對話入面，B 君攞咗一啲證據出嚟，呢啲證據顯示 A 君原先嗰句主張係錯嘅－進化論真係有證據－但係 A 君唔係認衰或者嘗試回應 B 君啲證據，而係提出一個新要求－要求親眼睇到嗰啲生物，仲要講到好似 B 君處理唔到呢個新要求就等如原先嗰個主張係啱嘅噉。

運動方面嘅例子

謬論
 冇真正嘅蘇格蘭人
 罅之神

攷 

類:邏輯謬論